Tuutorointisihteerille lisää partaa ja muita toiveita | UEFLibrary
Tuutorointisihteerille lisää partaa ja muita toiveita
Posted on 8.5.2015 by itasuomenyliopistonkirjasto	Joensuun kampuskirjaston suunnitelmissa on uudistaa lehtisali viihtyisäksi ajanviettopaikaksi, ikään kuin kirjaston omaksi olohuoneeksi. Lehtisali on kampuksen paraatipaikalla, tila josta näkyy ja joka näkyy moneen suuntaan. Tältä tämä käyntikorttimme sisääntulo näyttää nyt:
Kuva: Riitta Holopainen
Joitakin ideoita tilan suhteen meillä jo on. Salissa mm. tulevat säilymään nykyiset lehdet sekä tulostusmahdollisuus. Verkkosanomalehtiä varten hankitaan tabletteja.
Halusimme kuitenkin kysyä myös asiakkaiden mielipiteitä. Palautekanavaksi valjastettiin tilan lasiseinä. Seinään on kiva piirrellä, se huomattiin. Siinäpä jo ajatusta tulevaan tilaan.
Toiveet voisi kokonaisuutena tiivistää tähän näkemykseen:
”A nice place to chill and relax without the pressure and silence related with the library”
Sisustukselta toivottiin yleisesti pehmeyttä, mukavuutta, paljon istumapaikkoja, sohvia, säkkituoleja. Lisäksi haluttiin taidetta, verhot, tyynyjä, viherkasveja, matto, lamppuja.
Säkkituolit ovat kuuma kysymys. Tila kuitenkin näkyy yliopiston ns. juhla-aulaan: kuinka edustava tulisi sisutuksen olla sitä ajatellen? Ja ovatko säkkituolit lopulta edes kovin mukavia istuinpaikkoja? Näitä kuitenkin toivottiin tosi paljon, harkitaan siis vakavasti.
Itselleni yllätyksenä tuli, kuinka paljon tilaan toivottiin erilaisia toiminnallisuuksia, kuten pelejä, lastennurkkaus, kirjanvaihtopiste, jumppavälineitä, lipaskeräys, veden/kahvinkeittomahdollisuus, radio… Paljon mukavia ajatuksia! Ainakin osa näistä toteutuu varmasti. Henkilökohtaisesti aion lisäksi varmistaa, että jonkinmoinen kirjastokissa hommataan.
Vaikeamminkin toteutettavia toiveita esitettiin: lisää aurinkoa, olutta, tuutorointisihteerille lisää partaa – ei taida kirjastolla olla sananvaltaa tähän. Röökikoppiakaan ei rakenneta, vaikka kirjojen palautuslaatikossa olisi kyllä jo tuuletusluukku valmiina.
Kiitos kaikista ideoista! Seinä on nyt putsattu, mutta voit edelleen antaa palautetta, vaikkapa tähän blogiin tai kirjaston tiskille. Toivottavasti syksyllä jo päästään tositoimiin muutostöissä.
Kategoria(t): Yleinen Avainsana(t): kirjastotila, tilasuunnittelu. Lisää kestolinkki kirjanmerkkeihisi.
← Uusi Ellibs nyt käytössä!	Koha-kirjastojärjestelmän kehitys maailmalla ja Suomessa →